7.  ข้อพิพาททางกฎหมาย

บริษัทฯ ไม่มีข้อพิพาททางกฎหมายที่เป็นสาระสำคัญต่อการดำเนินกิจการของบริษัทฯ อย่างไรก็ตาม
บริษัทในเครือมีข้อพิพาททางกฎหมายที่สำคัญ ดังนี้

1.  สายธุรกิจโทรคมนาคมไร้สาย

    บริษัท ดิจิตอล โฟน จำกัด (“DPC”) ซึ่งเป็นบริษัทย่อยของ ADVNAC มีข้อพิพาทกรณี บริษัท
    โทเทิ่ล แอ็คเซ็ส คอมมูนิเคชั่น จำกัด (มหาชน) เสนอข้อพิพาทต่อสถาบันอนุญาโตตุลาการ
    สำนักระงับข้อพิพาท สำนักงานศาลยุติธรรม เป็น ข้อพิพาทหมายเลขดำที่ 36/2546 วันที่ 30
    มิถุนายน 2546 และ 62/2546 วันที่ 28 ตุลาคม 2546 เพื่อเรียกร้องให้ DPC
    ชำระเงินเป็นเงินจำนวน 699.77 ล้านบาท พร้อมดอกเบี้ยในอัตราร้อยละ 9.5 ต่อปี
    จากต้นเงินจำนวน 653.34 ล้านบาท นับจากวันเสนอข้อพิพาทจนกว่าจะชำระเสร็จ
    และให้ชำระเงินจำนวน 720.63 ล้านบาท พร้อมดอกเบี้ยในอัตราร้อยละ 9.5 ต่อปี
    จากต้นเงินจำนวน 715.41 ล้านบาท นับจากวันเสนอข้อพิพาทจนกว่าจะชำระเสร็จ ตามลำดับ
    อันเกิดจากมูลหนี้ตามสัญญา Agreement to Unwind the Service Provider
    Agreement ฉบับลงวันที่ 7 มกราคม 2540 ซึ่ง DPC
    ได้ยื่นคำคัดค้านข้อเรียกร้องทั้งสองกรณีดังกล่าวแล้ว
    ปัจจุบันอยู่ในระหว่างการพิจารณาข้อพิพาทของคณะอนุญาโตตุลาการ อนึ่งหาก DPC
    จะต้องชำระเงินตามข้อเรียกร้อง คำชี้ขาด หรือคำพิพากษา ก็ไม่เป็นเหตุให้ DPC
    มีภาระที่จะต้องชำระหนี้เพิ่มขึ้นกว่าหนี้ที่มีอยู่เดิม
    สิทธิเรียกร้องและข้อพิพาทในกรณีนี้จึงไม่ทำให้กลุ่มบริษัทฯ
    ได้รับผลกระทบต่อฐานะทางการเงินหรือการดำเนินกิจการของADVANCแต่อย่างใด
    โดยสัญญาดังกล่าวกำหนดอัตราแลกเปลี่ยนไว้ที่ 38.57 บาทต่อ 1 เหรียญสหรัฐ

    7.2 ธุรกิจดาวเทียมและธุรกิจต่างประเทศ

ไม่มีข้อพิพาททางกฎหมายที่เป็นสาระสำคัญต่อการดำเนินกิจการของกลุ่มบริษัทฯ

7.3 สายธุรกิจสื่อและโฆษณา

ปัจจุบันฝ่ายบริหารของ ITV เชื่อว่าไม่มีคดีหรือข้อพิพาทใดๆ ที่ ITV มีโอกาสแพ้คดีสูงจนอาจ
มีผลกระทบด้านลบต่อ ITV อย่างเป็นสาระสำคัญ

ส่วนข้อพิพาทเรื่องสัญญาสัมปทานระหว่าง ITV กับ สปน. ตามที่ ITV ได้ยื่นคำเสนอข้อพิพาท
ต่อสถาบันอนุญาโตตุลาการเพื่อให้ สปน. ดำเนินการชดเชยและลดค่าสัมปทานให้แก่ ITV นั้น
เมื่อวันที่ 30 มกราคม 2547 คณะอนุญาโตตุลาการได้มีคำวินิจฉัยชี้ขาดตามข้อพิพาท
มีสาระสำคัญดังนี้

-   ให้ สปน. ชดเชยความเสียหายโดยชำระเงินคืนให้แก่ ITV จำนวน 20 ล้านบาท

-   ให้ปรับลดผลประโยชน์ตอบแทนตามสัญญาเข้าร่วมงานฯ ข้อ 5 วรรคหนึ่ง
    ในส่วนจำนวนเงินรับประกันผลประโยชน์ขั้นต่ำ ให้ปรับลดจากเดิมลงเหลือปีละ 230 ล้านบาท
    โดยไม่ต้องชำระเงินขั้นต่ำส่วนที่เพิ่มขึ้นในแต่ละปีอีกและปรับลดผลประโยชน์ตอบแทนเป็นอัตราร้อยละจากเดิมลงเหลืออัตราร้อยละ
    6.5 ของรายได้ก่อนหักค่าใช้จ่ายและภาษีใดๆ
    โดยเปรียบเทียบระหว่างจำนวนเงินที่คำนวณได้ตามอัตราร้อยละ 6.5
    ของรายได้ก่อนหักค่าใช้จ่ายและภาษีใดๆ กับเงินประกันผลประโยชน์ตอบแทนขั้นต่ำปีละ 230
    ล้านบาท จำนวนใดมากกว่าให้ชำระตามจำนวนที่มากกว่านั้น ทั้งนี้ นับแต่วันที่ 3 กรกฎาคม
    2545 เป็นต้นไป

-   ให้ สปน. คืนเงินผลประโยชน์ตอบแทนขั้นต่ำที่ ITV ได้ชำระโดยมีเงื่อนไขในระหว่างพิจารณา
    ข้อพิพาทนี้เมื่อวันที่ 3 กรกฎาคม 2546 จำนวน 800 ล้านบาท โดยคืนให้แก่ ITV จำนวน
    570 ล้านบาท

-   ให้ ITV สามารถออกอากาศช่วงเวลา Prime Time คือ ช่วงเวลาระหว่าง 19.00 น. ถึง
    21.30 น. ได้โดยไม่ต้องถูกจำกัดเฉพาะรายการข่าว สารคดี และสารประโยชน์ แต่ ITV
    จะต้องเสนอ รายการข่าว สารคดี และสารประโยชน์ ไม่น้อยกว่าร้อยละ 50
    ของเวลาออกอากาศทั้งหมด
    ทั้งนี้ภายใต้ข้อบังคับของกฎระเบียบที่ทางราชการออกใช้บังคับแก่สถานีวิทยุโทรทัศน์โดยทั่วๆ ไป

ซึ่งตามเงื่อนไขสัญญาเข้าร่วมงานฯ ข้อที่ 15 ระบุว่า “ให้คำตัดสินของอนุญาโตตุลาการเป็นที่สุด
และผูกพันคู่สัญญาทั้ง 2 ฝ่าย” และ ข้อบังคับของสถาบันอนุญาโตตุลาการ พ.ศ.2545 ข้อ 30
ถือว่าคำชี้ขาด มีผลตั้งแต่วันที่คู่พิพาทได้รับสำเนาคำชี้ขาด ซึ่งกรณีของ ITV และ สปน.
ได้รับทราบคำชี้ขาดพร้อมกันในวันที่ 30 มกราคม 2547

อนึ่ง สปน.ได้ยื่นคำร้องต่อศาลปกครองเพื่อพิจารณาและมีคำสั่งหรือคำพิพากษาให้เพิกถอนคำชี้ขาด
ของคณะอนุญาโตตุลาการเมื่อวันที่ 27 เมษายน 2547
และปัจจุบันอยู่ในระหว่างการพิจารณาของศาลปกครอง

4.  สายธุรกิจ E-Business

ไม่มีข้อพิพาททางกฎหมายที่เป็นสาระสำคัญต่อการดำเนินกิจการของกลุ่มบริษัทฯ

5.  สายธุรกิจสินเชื่อผู้บริโภค

ไม่มีข้อพิพาททางกฎหมายที่เป็นสาระสำคัญต่อการดำเนินกิจการของกลุ่มบริษัทฯ

6.  สายธุรกิจการบิน

ไม่มีข้อพิพาททางกฎหมายที่เป็นสาระสำคัญต่อการดำเนินกิจการของกลุ่มบริษัทฯ